सेंच्युरियनः यष्टिरक्षक क्विंटन डिकॉकचे घणाघाती शतक आणि रिली रॉसूच्या वेगवान अर्धशतकामुळे दक्षिण आफ्रिकेने काल ( शुक्रवार ) रात्री झालेल्या ऑस्ट्रेलियाविरुद्धच्या पहिल्या एकदिवसीय सामन्यात सहा गडी आणि 82 चेंडू राखून सहज विजय मिळविला . प्रथम फलंदाजी करताना ऑस्ट्रेलियाने 294 धावा केल्या . हे आव्हान दक्षिण आफ्रिकेने 37 व्या षटकातच पूर्ण केले . या विजयामुळे पाच सामन्यांच्या मालिकेत दक्षिण आफ्रिकेने 1 - 0 अशी आघाडी घेतली आहे . सेंच्युरियनची खेळपट्टी फलंदाजीसाठी पोषक होती . पण ऑस्ट्रेलियाच्या फलंदाजांना याचा फायदा घेता आला नाही . डेव्हिड वॉर्नर आणि ऍरॉन फिंचने नऊ षटकांतच 60 धावा करत वेगवान सुरवात करून दिली होती . वॉर्नर बाद झाल्यानंतर ऑस्ट्रेलियाच्या धावगतीला खीळ बसली . जॉर्ज बेलीच्या 74 धावा आणि जॉन हेस्टिंगच्या 51 धावांचा अपवाद वगळता ऑस्ट्रेलियाच्या इतर फलंदाजांना खेळपट्टीवर जम बसविता आला नाही . कारकिर्दीतील दुसराच सामना खेळणाऱ्या 20 वर्षीय अँडिली फेहलूक्वायो याने वेगवान गोलंदाजाने चार गडी बाद करत ऑस्ट्रेलियाला धक्के दिले . क्विंटन डिकॉक आणि रिकी रॉसूने धडाक्यात सुरवात करून ऑस्ट्रेलियाच्या गोलंदाजीच्या आक्रमणातील हवाच काढून घेतली . या दोघांनी 17 षटकांतच 145 धावांची सलामी दिली . डिकॉकने 113 चेंडूंत 16 चौकार आणि 11 षटकारांसह 178 धावा केल्या . एबी डिव्हिलियर्सच्या अनुपस्थितीमध्ये कर्णधारपदाची धुरा सांभाळणाऱ्या फाफ डू प्लेसिसने 26 धावा केल्या . डू प्लेसिस , जेपी ड्युमिनी , डिकॉक झटपट बाद झाले , तरीही विजय दक्षिण आफ्रिकेच्या आवाक्यात आला होता . डेव्हिड मिलर आणि फरहान बेहर्डिन यांनी विजयाची औपचारिकता पूर्ण केली . संक्षिप्त धावफलक : ऑस्ट्रेलिया : 50 षटकांत 9 बाद 294 डेव्हिड वॉर्नर 40 , ऍरॉन फिंच 33 , जॉर्ज बेली 74 , मिशेल मार्श 31 , जॉन हेस्टिंग्ज 51 अँडिली फेहलूक्वायो 4 - 44 , डेल स्टेन 2 - 65 , वेन पार्नेल 1 - 56,1 - 46 इम्रान ताहीर दक्षिण आफ्रिका : 50 षटकांत 36.2 षटकांत 4 बाद 295 क्विंटन डिकॉक 178 , रिली रॉसू 63 , फाफ डू प्लेसिस 26 स्कॉट बोलंड 3 - 67 , ऍडम झम्पा 1 - 44


मानधनात वाढ आणि वेळापत्रकात कपात अशा विराट कोहलीच्या दोन्ही मागण्यांविषयी प्रशासकीय समितीने सहमती दर्शविली आहे , तर समितीच्या भूमिकेविषयी क्रिकेटपटूसुद्धा आनंदी आहेत . विराट , माजी कर्णधार महेंद्रसिंह धोनी आणि मुख्य प्रशिक्षक रवी शास्त्री यांनी प्रशासकीय समितीचे सदस्य विनोद राय , डायना एडल्जी आणि बीसीसीआयचे सीईओ राहुल जोहरी यांची गुरुवारी भेट घेतली . ही बैठक सुमारे दोन तास चालली . राय यांनी सांगितले , की सामन्यांची संख्या , नियोजित वेळापत्रक ( फ्यूचर टूर प्रोग्राम - एफटीपी ) , भरपाईचे पॅकेज अशा खेळाडूंशी थेट संबंधित असलेल्या मुद्यांवर विस्तृत चर्चा झाली . याविषयी सादरीकरण झाले . आम्ही एफटीपीविषयी खेळाडूंना कल्पना दिली . आम्ही त्यांच्या सर्व सूचना जाणू घेतल्या . आम्ही धोरणात त्याचा अंतर्भाव करू . मानधनाविषयी सहमती मानधनवाढीसाठी प्रशासकीय समिती एक आराखडा तयार करीत आहे . त्याविषयी माहिती दिली असता विराट आणि धोनीने सहमती दर्शविली असे राय म्हणाले . आता केवळ आकडे भरण्याचा प्रश्न आहे . आम्ही मंडळाचे उत्पन्न आणि प्रत्येक खेळाडूला मिळणारे मानधन यांत तफावत ठेवणार नाही . कसोटी खेळणारे आणि झटपट क्रिकेट खेळणाऱ्यांसाठी वेगवेगळे स्वरूप असणार का , असे विचारले असता , राय यांनी या मुद्यावर चर्चा झाली नसल्याचे स्पष्ट केले . खेळाडू आनंदीच एकतर्फी निर्णय घेऊन त्याविषयी माहिती देण्याऐवजी बीसीसीआयचे प्रतिनिधी चर्चा करीत असल्याबद्दल खेळाडू आनंदी असल्याचे राय यांनी आवर्जून नमूद केले . सर्व विषयांवरील चर्चा फलदायी ठरली . विराट - धोनी यांचा प्रतिसाद फार सकारात्मक होता , कारण कुणीतरी प्रथमच त्यांच्या संवाद साधत होते , असे भाष्य त्यांनी केले . इंग्लंडसाठी नियोजन पुढील वर्षी जुलै ते सप्टेंबरदरम्यान भारतीय संघ इंग्लंडमध्ये पाच कसोटींची मालिका खेळेल . या दौऱ्यासाठी सखोल नियोजन केले जाईल . हवामानशी जुळवून घेण्याकरिता भारतीय संघ दोन आठवडे आधी दाखल होईल . दक्षिण आफ्रिका दौऱ्याच्या तयारीसाठी पुरेसा वेळ नसल्याची तक्रार विराटने केली होती . त्याची प्रशाकीय समितीने तातडीने दखल घेतली होती .


भारतीय संघ सध्या ऑस्ट्रेलिया दौऱ्यावर आहे . या दौऱ्यात टी२० मालिका बरोबरीत सुटली . पण कसोटी मालिका मात्र भारताने २ - १ ने जिंकली . ऑस्ट्रेलियाच्या भूमीवर विराट कोहलीच्या नेतृत्त्वाखालील भारतीय संघाने कसोटी मालिका जिंकून नुकताच इतिहास रचला . ४ कसोटी सामन्यांच्या मालिकेत भारताने २ - १ अशी मालिका आपल्या नावे केली आणि प्रथमच ऑस्ट्रेलियाच्या भूमीत कसोटी मालिका विजय प्राप्त केला . या मालिकेतील पहिला कसोटी सामना भारताने जिंकला . शेवटच्या दिवसापर्यंत हा सामना रंगला होता . या सामन्यात भारताने ३१ धावांनी विजय मिळवला . त्यानंतर दुसरा सामना ऑस्ट्रेलियाच्या खेळाडूंना फलदायी ठरला . भारताचा या सामन्यात १४६ धावांनी पराभव झाला . आणि मालिका १ - १ अशी बरोबरीत आली . मालिकेतील तिसऱ्या सामन्यात भारताकडून काही बदल करण्यात आले आणि तो सामना भारताने १३७ धावांनी जिंकला . तर चौथा सामना पावसामुळे अनिर्णित राहिला . मालिकेची सुरुवात ६ डिसेंबरपासून झाली . मात्र भारताचा माजी फिरकीपटू आणि माजी प्रशिक्षक अनिल कुंबळे यांनी २६ नोव्हेंबर रोजी एक भविष्यवाणी वर्तवली होती . ती भविष्यवाणी तंतोतंत खरी ठरली . जेव्हा त्यांना मालिकेबाबत अंदाज वर्तवण्यास सांगितले होते , तेव्हा त्यांनी हि मालिका भारत २ - १ अशी जिंकला पाहिजे असा अंदाज वर्तवला होता . मालिका ४ सामन्यांची असूनही २ - १ अशा ३ सामन्यांच्याच अंदाज का व्यक्त करत आहात ? असे विचारले असता एक सामना हा अनिर्णित राहील व पाऊस यात निर्णायक भूमिका बजावेल , असे कुंबळे यांनी सांगितले होते . या मालिकेत जसे कुंबळे म्हणाले , तसेच घडले . त्यांचा हा व्हिडीओ सध्या सोशल मीडियावर व्हायरल होत असून नेटिझन्स त्यांची स्तुती करताना दिसत आहेत . — — — — = = दरम्यान , भारत विरुद्ध ऑस्ट्रेलिया एकदिवसीय मालिका १२ ते १८ जानेवारी दरम्यान होणार आहे .


रणबीर आणि कतरिनाच्या आगामी “जग्गा जासूस” या बहुचर्चित सिनेमाचं पहिलं गाणं नुकतंच प्रदर्शित करण्यात आलं आहे . यंगस्टरच्या पसंतीस उतरलेलं “उल्लू का पठ्ठा” हे गाणं युट्युबवर सध्या धमाल गाजतंय . “उल्लू का पठ्ठा” या पहिल्या गाण्यापासून सिनेमाच्या प्रमोशनची सुरूवात झाली आहे असे म्हणायला हरकत नाही . या गाण्यातल्या स्टेप्स अनेकांचे लक्ष वेधत आहेत . अशा अनोख्या स्टेप्स यापूर्वी कोणत्या गाण्यात पाहायला मिळाल्या नव्हत्या अशा प्रतिक्रियाही प्रेक्षकांकडून येत आहेत . अलका कुबल - आठल्येंच्या मुलीची गगन भरारी रणबीर आणि कतरिनाला या अनोख्या स्टेप्स देणारा हा अवलिया आहे प्रसिद्ध कोरिओग्राफर शामक दावर . शामकने या गाण्यासाठी खास वेगळ्या धाटणीची कोरिओग्राफी केली आहे . जग्गा ( रणबीर ) व श्रुती ( कतरिना ) हे वेगवेगळ्या शहरांतून फिरत नृत्यामार्फत लोकांचे मनोरंजन करून पैसे जमा करत असतात . त्यामुळे शामकने त्याची कोरिओग्राफीही थोडी हटकेच ठेवली आहे . बऱ्याच काळानंतर शामक पुन्हा आल्या डान्स स्टाइलची भुरळ प्रेक्षकांवर पाडणार आहे असं “उल्लू का पठ्ठा” या गाण्यातून दिसतंय . या दोघांची केमिस्ट्री गाण्यात उत्तम दिसत आहे . अनुराग बासू दिग्दर्शित या सिनेमात रणबीर - कतरिनाची केमिस्ट्री पाहण्यासाठी प्रेक्षकही नक्कीच उत्सुक आहेत . अरिजित सिंग आणि निकिता गांधी यांनी गायलेल्या या गाण्याची चालही अगदी सुरेख आहे . ‘उल्लू का पठ्ठा’ या गाण्यातही जिराफ , झेब्रा , ऑस्ट्रीच , शेळ्या हे प्राणी पाहायला मिळत आहेत . १४ जुलै रोजी रणबीर - कतरिनाच्या रुपात बॉलिवूडचे हे क्यूट हेर प्रेक्षकांच्या भेटीला येणार आहेत . VIDEO : राणा डग्गुबतीच्या आगामी चित्रपटाचा दमदार टिझर पाहिलात का ? दरम्यान , हे गाणे चित्रीकरण करताना अनेक हास्यास्पद प्रसंगही घडले . ‘उल्लू का पठ्ठा’ या गाण्याचा एक भाग म्हणून रणबीरला रस्त्याच्या कडेला उभे असणाऱ्या स्थानिकांकडे पैसे मागावे लागणार होते . त्यामुळे सरावासाठी का असेना पण , रणबीरने चक्क मोरक्कोमध्ये भीक मागितली होती . त्यामुळे फक्त कॅमेऱ्यासमोरच नाही तर , कॅमेऱ्याच्या मागेही भारतातील हा स्टार अभिनेता मोरक्कोत भिकारी झाला अशी प्रतिक्रिया देण्यात येत आहेत . किंबहुना रणबीरच्या आयुष्यातही हा असा अनुभव पहिल्यांदाच आला असेल .


प्रो - कबड्डीच्या आजच्या दुसऱ्या सामन्यात पुणेरी पलटण संघाने दबंग दिल्लीवर २६ - २१ अशी मात केली . नागपूर येथे झालेल्या सामन्यात पुणेरी पलटणच्या संघाला प्रेक्षकांचा जास्त पाठींबा मिळताना दिसत होता . मात्र दबंग दिल्लीच्या खेळाडूंनीही आपल्या खेळीने प्रेक्षकांची मन जिंकली . रेडींग आणि डिफेन्समध्ये पुणेरी पलटणच्या खेळाडूंनी चांगली कामगिरी करत या स्पर्धेतल आपला दुसरा विजय निश्चीत केला . तर पहिल्या सामन्यात मिळालेल्या विजयानंतर दबंग दिल्लीला सलग दोन सामन्यांमध्ये पराभवाचा सामना करावा लागला . मात्र या दोन्ही सामन्यांमध्ये दबंग दिल्लीने ६ पेक्षा कमी गुणांनी पराभव स्विकारल्यामुळे त्यांच्या खात्यात १ गुण जमा झाला आहे . राजेश मोंडलचा झंजावात , कर्णधार हुडाचीही उत्तम साथ – पुणेरी पलटण संघासाठी आजच्या सामन्यात हिरो ठरला तो राजेश मोंडल . आजच्या सामन्यात त्याने पहिल्या आणि दुसऱ्या सत्रात मिळून रेडींगमध्ये ८ पॉईंट मिळवले . सलामीच्या सामन्यात यू मुम्बाविरुद्ध राजेशला अवघ्या २ पॉईंटवर समाधान मानावं लागलं होतं . मात्र त्या सामन्याची कसर भरुन काढत राजेश मोंडलने पुण्याला या सामन्यात आघाडीवर नेण्यात मदत केली . राजेश मोंडलला पॉईंट मिळवून देण्यात दिल्लीच्या बचावपटूंचा मोठा वाटा होता . विशेषकरुन दबंग दिल्लीचा पहिल्या सत्रातला बचाव हा खूप ढिसाळ होता . बाजीराव होडगे , निलेश शिंदे यांनी वॉकलाईनवर राजेश मोंडलला टॅकल करण्याची चूक केली , ज्याचा फायदा राजेश मोंडलला झाला . धर्मराज आणि संदीप नरवालची रेडर्सना उत्तम साथ – पुणेरी पलटणला बचावात धर्मराज चेरलाथन आणि संदीप नरवाल यांनी डिफेन्समध्ये उत्तम साथ दिली . पहिल्या सत्राच्या सुरुवातीला डिफेन्समध्ये काही उत्तम पॉईंट मिळवत संदीप नरवालने दिल्लीच्या खेळाडूंवर दबाव टाकला . धर्मराज चेरलाथन सुरुवातीच्या सत्रात चाचपडत खेळताना दिसत होता . मात्र दुसऱ्या सत्रात त्याला सूर सापडायला लागल्यानंतर दिल्लीच्या रेडर्ससाठी तो मोठी डोकेदुखी ठरला . गिरीश एर्नेकला मात्र या सामन्यात फारशी चमकदार कामगिरी करता आली नाही . उजवा आणि डावा कोपरारक्षकामध्ये असणारा ताळमेळ आजच्या सामन्यात पहायला मिळाला नाही . त्यामुळे दिल्लीच्या रेडर्सनी पुण्याच्या डिफेन्समध्ये गिरीश एर्नेकला आपलं लक्ष्य केलं , आणि बहुतांश प्रमाणात त्यांना यात यश मिळालं . मिराज शेख पुन्हा अपयशी , आनंद पाटील मात्र चमकला – कबड्डीत कर्णधाराने केलेल्या कामगिरीवर त्या संघाची कामगिरी ठरत असते . दुर्देवाने दबंग दिल्लीचा कर्णधार मिराज शेख आजच्या सामन्यातही अपयशी ठरला . दोन्ही सत्रांमध्ये मिराजला रेडमध्ये एकही पॉईंट मिळवता आला नाही . पुणेरी पलटणच्या खेळाडूंनी अभ्यास करुन मिराजला मैदानाबाहेर बसवून ठेवण्याची युक्ती लढवली आणि त्यात त्यांना यश आलं . संपूर्ण सामन्यात मिराज शेख जवळपास १५ मिनीटं बाहेर होता . मात्र ज्यावेळी मिराजला रेड करण्याची संधी मिळाली , त्यावेळी एकदाही पॉईंट आणण्यात त्याला यश आलं नाही . याचसोबत बचावादरम्यानही मिराजने राजेश नरवालला चुकीच्या पद्धतीने टॅकल करत पुणेरी पलटणला अनेक पॉईंट बहाल केले . मिराजला आजच्या सामन्यात अपयश आलं असलं तरीही महाराष्ट्राच्या आनंद पाटीलने या सामन्यात दिल्लीची कमान सांभाळली . आनंद पाटील रेडींगमध्ये तब्बल ८ पॉईंट मिळवत संघाला सामन्यात आणण्याचा प्रयत्न केला . पहिल्या सत्रात आनंदने रेडींगमध्ये धर्मराज चेरलाथनला केलेला टो टच , संदीप नरवालवर केलेले रनिंग हँड टच हे निव्वळ पाहण्यासारखे होते . दुसऱ्या बाजूने बदली खेळाडू आर . श्रीरामने त्याला चांगली साथ देण्याचा प्रयत्न केला . मात्र इतर कोणत्याही खेळाडूंकडून त्यांना मदत मिळाली नसल्यामुळे दिल्लीचे सामन्यात परतण्याचे प्रयत्न तोकडे पडले . याव्यतिरीक्त दबंग दिल्लीचे निलेश शिंदे आणि बाजीराव होडगे हे सामन्याच्या सुरुवातीपासून फॉर्मात नव्हते . निलेश शिंदेला फॉर्ममध्ये येण्यासाठी दुसऱ्या सत्राची वाट पहावी लागली . बाजीराव होगडेनाही पहिल्या सत्रात टॅकल करताना क्षुल्लक चुका करुन पुण्याच्या संघाला पॉईंट बहाल केले . मात्र दुसऱ्या सत्रात या दोन्ही खेळाडूंनी आपला खेळ सुधारत काही चांगले पॉईंट मिळवले मात्र तोपर्यंत दिल्लीने सामन्यावरची आपली पकड गमावली होती . ५ तारखेला म्हणजेच शनिवारी दबंग दिल्लीचा सामना यू मुम्बासोबत होणार आहे . मुम्बाच्या संघाला पहिल्या सामन्यात पुणेरी पलटणकडून पराभवाचा सामना करावा लागला होता . मात्र दुसऱ्या सामन्यात त्यांनी हरियाणाच्या संघावर मात करत पुनरागमन केलं होतं . त्यामुळे उद्या होणाऱ्या सामन्यात दबंग दिल्लीचा संघ मुम्बाचं आव्हान कसं पेलतो हे पहावं लागणार आहे .


अनेक राष्ट्रीय आणि आंतरराष्ट्रीयस्तरावर यशस्वी कामगिरी करणाऱ्या ‘क्षितिजः अ होरीझॉन’ या चित्रपटाच्या शिरपेचात आणखी एक मानाचा पुरस्कार रोवला गेला आहे . नुकत्याच पार पडलेल्या ५५व्या महाराष्ट्र राज्य चित्रपट पुरस्कारांमध्ये सर्वोत्कृष्ट चित्रपटांच्या अंतिम यादीत या चित्रपटाने तृतीय क्रमांक पटकावला आहे . तसेच या चित्रपटाच्या सर्वोत्कृष्ट ध्वनीमुद्रणासाठी ऑस्कर विजेते रसूल पुकुट्टी यांना राज्य पुरस्काराने सन्मानित करण्यात आले . Photos : ६५व्या राष्ट्रीय पुरस्कार वितरण सोहळ्याची क्षणचित्रे मीडिया फिल्म्स क्राफ्ट कंपनी ( यू . एस ) आणि नवरोज प्रसला यांनी या चित्रपटाची निर्मित केली असून करिष्मा म्हाडोलकर सहनिर्माती आहेत . याआधी झालेल्या विविध आंतरराष्ट्रीय चित्रपट महोत्सवांमध्येही या चित्रपटाला नावाजण्यात आले . त्यामुळे दिग्दर्शक मनोज कदम यांच्या ‘क्षितिजः अ होरीझॉन’चे महत्व आणखीनच वाढले आहे . शिक्षणाचे महत्व सांगणाऱ्या या चित्रपटाची कथा प्राध्यापक रेबन देवांगे यांनी लिहिली आहे . तसेच नीरज वोरलीया यांनी संकलित या चित्रपटाचे योगेश राजगुरू यांनी छायाचित्रण केले आहे .


पंतप्रधान नरेंद्र मोदी यांचा काल ( १७ सप्टेंबर ) वाढदिवस होता . देशभरात विविध उपक्रमांनी तो साजरा करण्यात आला . त्यानिमित्त त्यांच्यावर देश आणि विदेशातील नेत्यांनी शुभेच्छांचा वर्षाव केला . अनेकांनी गिफ्ट म्हणून विविध उपक्रम राबवले . पण एक ‘स्पेशल गिफ्ट’ मोदींना खूप भावले . भारताची स्टार बॅडमिंटनपटू पी . व्ही . सिंधू हिने ते ‘गिफ्ट’ मोदींना दिले आहे . देशाची निस्वार्थ सेवा करणारे आणि अविश्रांत मेहनत घेणाऱ्या पंतप्रधान नरेंद्र मोदी यांना मी माझा विजय समर्पित करत आहे , असे ट्विट सिंधूने केले आहे . मोदींनीही हे ट्विट रिट्विट करत ही माझ्यासाठी खूपच खास भेट आहे . त्याबद्दल मी खूप आभारी आहे , असे ट्विटमध्ये म्हटले आहे . सिंधूने कोरियन ओपन स्पर्धेत जपानच्या नोझुमी ओकुहारावर मात केली . २२ - २० , ११ - २१ , २१ - १८ अशा गुणफरकाने नमवून विजेतेपदावर नाव कोरले . या विजयानंतर तिच्यावर देशभरातून शुभेच्छांचा वर्षाव होऊ लागला . पंतप्रधान नरेंद्र मोदींनीही ट्विट करून तिला शुभेच्छा दिल्या . कोरियन ओपनमध्ये अजिंक्य ठरल्याबद्दल मनापासून कौतुक . भारताला तुझा खूप अभिमान आहे , असे ट्विट मोदींनी केले होते . त्यानंतर सिंधूनेही ट्विट करून आपला विजय पंतप्रधान नरेंद्र मोदींना त्यांच्या वाढदिवसानिमित्त समर्पित करत आहे , असे म्हटले . त्यावर ही भेट माझ्यासाठी खूपच खास आहे , असे ट्विट मोदींनी केले . तसेच भारताचा महान क्रिकेटपटू सचिन तेंडुलकरनेही सिंधूचे अभिनंदन केले . तू देशासाठी प्रेरणादायी आहेस , अशा शब्दांत सचिनने तिचे कौतुक केले .


अभिनेता टायगर श्रॉफ याची मुख्य भूमिका असणाऱ्या ‘स्टुडंट ऑफ द इयर २’ या चित्रपटातून तारा सुतारिया ही नवोदित अभिनेत्री पहिल्यांदाच रुपेरी पडद्यावर झळकणार आहे . या चित्रपटाव्यतिरिक्त दाक्षिणात्य चित्रपट ‘अर्जुन रेड्डी’च्या रिमेकमध्येही ती झळकणार असल्याची चर्चा होती . मात्र या चित्रपटामध्ये तिच्याऐवजी अन्य एका अभिनेत्रीची निवड करण्यात आल्याचं समोर आलं आहे . ‘डेक्कन क्रॉनिकल’नुसार , ‘एम . एस . धोनी’ या चित्रपटातून नावारुपाला आलेली अभिनेत्री कियारा अडवाणी ‘अर्जुन रेड्डी’च्या रिमेकमध्ये झळकणार आहे . अर्जुन रेड्डी हा दाक्षिणात्य चित्रपट असून त्याचं दिग्दर्शन संदीप रेड्डी बांगा यांनी केलं . या चित्रपटाच्या लोकप्रियतेमुळेच त्याच्या हिंदी रिमेकही लवकरच प्रेक्षकांच्या भेटीला येणार आहे . या चित्रपटासाठी प्रथम तारा सुतारियाच्या नावाची चर्चा सुरु होती . मात्र आता ताराऐवजी कियारा झळकणार असल्याचं समोर आलं आहे . या चित्रपटाच्या हिंदी रिमेकचं नाव अद्याप निश्चित झालं नसून तो २१ जून २०१९ रोजी प्रदर्शित होणार आहे . दिग्दर्शक संदीप वोंगा यांनी कियाराकडे या चित्रपटाविषयी विचारणा केल्यावर तिने तात्काळ तिचा होकार कळविला . या चित्रपटासाठी ती प्रचंड उत्साही असल्याचं चित्रपट दिग्दर्शकांनी सांगितलं . ‘अर्जुन रेड्डी’मध्ये शाहिदने एका डॉक्टराच्या भूमिकेमध्ये दिसून येणार आहे . दाक्षिणात्य चित्रपटांमध्ये अर्जुन रेड्डी हा चित्रपट सर्वाधिक लोकप्रिय असून तो सुपरहिट ठरला होता .


योगगुरु रामदेव बाबांच्या पतंजलीने एफएमसीजी क्षेत्रातील स्पर्धक कंपन्यांच्या उरात धडकी भरवली आहे . कारण सरलेल्या वर्षात पतंजलीची उलाढाल 10 हजार 561 कोटींवर पोचली आहे . पतंजली आयुर्वेदचे संस्थापक रामदेव बाबा व बाळकृष्ण यांनी गुरुवारी हरिद्वार येथे पत्रकार परिषदेचे आयोजन केले होते . पतंजलीची चालू वर्षात उलाढाल 20 हजार कोटींवर पोचण्याची आश त्यांनी यावेळी व्यक्त केली . गेल्यावर्षी पतंजलीच्या विविध उत्पादनांच्या विक्रीत दुप्पटीने वाढ झाली आहे . गेल्या आर्थिक वर्षात कोलगेट , नेस्ले यांसारख्या परकी कंपन्यांना भारतीय बाजारात संकटांचा सामना करावा लागला ; परंतु 2012 मध्ये खुल्या बाजारपेठेत दाखल झालेल्या " पतंजली आयुर्वेद लिमिटेड ' ने चार वर्षांत मोठी उलाढाल करत प्रगतीचा एक विक्रम प्रस्थापित केला आहे . 2011 - 12 या वर्षात 446 कोटी रुपये असलेली उलाढाल असलेली कंपनी 2016 - 17 या वर्षात 10000 कोटी रुपयांवर नेऊन कंपनीने नवीन मापदंड तयार केला . विशेषतः नोव्हेंबर 2015मध्ये जाहिरात मोहीम सुरू केल्यावर त्याचा कंपनीला मोठा फायदा मिळाला आहे . केंद्र सरकारच्या " मेक इन इंडिया ' धोरणाचे हे एक उत्तम उदाहरण बनले आहे . याशिवाय स्वदेशीचा नारा देत पतंजली आयुर्वेद देशभरातील लाखो कुटुंबांच्या घरात आणि मनात पोचली आहे . कोणतेही अतिरंजित दावे अथवा ब्रॅंड ऍम्बेसिडरचा वापर न करता ; तसेच संपूर्णतः संशोधन व तथ्यांवर आधारित जाहिरातींमुळे कंपनीची कामगिरी मार्केटिंग क्षेत्रातील विकासाचे वेगळे उदाहरण बनली आहे . सध्या देशभरात पतंजलीचे तब्बल 6 हजार वितरक असून त्याची संख्या 12 हजारापर्यंत नेण्याचे पतंजलीने उद्दिष्ट जाहीर केले आहे . त्याचप्रमाणे येत्या दोन वर्षात कंपनीने देशातील सर्वात मोठी एफएमसीजी कंपनी होण्याचे लक्ष्य समोर ठेवले आहे . हरिद्वारप्रमाणेच जम्मू - काश्मीरमध्ये एक प्रकल्प सुरू करण्याची योजना बाबांनी जाहीर केली आहे . गेल्या वर्षात पतंजलीने विविध प्रकारची उत्पादने बाजारात आणली आहेत . पतंजलीने सातत्यपूर्ण संशोधन व विकास , कंत्राटी उत्पादनाचा विस्तार आणि दर्जा राखण्यासाठी सतत प्रयत्न केला आहे . शिवाय संशोधनावर मोठ्या प्रमाणावर खर्च केला आहे . शिवाय पतंजलीने त्यांच्या उत्पादनांची किंमत इतर कंपन्यांच्या तुलनेने अतिशय कमी आणि स्पर्धात्मक ठेवल्या आहेत . ( अर्थ विषयक घडामोडी जाणून घेण्यासाठी क्लिक करा www . sakalmoney . com )


विश्वकरंडक सतरा वर्षांखालील फुटबॉल स्पर्धा तीन महिन्यांवर असतानाच भारताच्या वरिष्ठ संघाचा कर्णधार सुनील छेत्री हा आशियाई फुटबॉल महासंघाच्या त्रैमासिकावर झळकला आहे . हा मान मिळणारा तो भारताचा पहिलाच फुटबॉलपटू आहे . आशियाई फुटबॉल महासंघातर्फे प्रकाशित होत असलेल्या या त्रैमासिकात स्टार खेळाडू , मार्गदर्शक , क्लब तसेच महासंघाच्या पदाधिकाऱ्यांच्या मुलाखती प्रसिद्ध होत असतात . आशियाई फुटबॉलमध्ये त्यास खूपच महत्त्व आहे . या त्रैमासिकाच्या १९ व्या अंकाच्या मुखपृष्ठावर छेत्रीचे छायाचित्र झळकले आहे . छेत्री हा बंगळूर एफसीचा प्रमुख खेळाडू आहे . पुढील महिन्यात बंगळूर एफसीचे होम ग्राऊंड असलेल्या श्री कंटिरवा स्टेडियमवर एएफसी कपमधील लढत होईल . आशियाई पात्रता स्पर्धेत भारताच्या मकावविरुद्ध सप्टेंबर तसेच ऑक्टोबरमध्ये लढती होतील , त्या लढतीपूर्वी त्याला हा सन्मान लाभला आहे . छेत्रीवरील लेखात त्याचे बालपण , त्याला लहानपणासून असलेली फुटबॉलची आवड , यावर भर आहे . छेत्रीचे वडील लष्कर फुटबॉल संघात होते , तर त्याची आई नेपाळकडून फुटबॉल खेळली आहे . त्याने त्याचा पहिला आंतरराष्ट्रीय गोल पाकिस्तानविरुद्ध २००५ मध्ये केला होता . छेत्रीने मुलाखतीत आपण फुटबॉलमध्ये एवढी प्रगती करू , असे कधीही वाटले नव्हते , असे छेत्रीने मुलाखतीत सांगितले .


तुम्हाला सुंदर हास्य हवे असेल तर त्यासाठी तुमचे दात स्वच्छ असणे गरजेचे आहे . खाण्याच्या चुकीच्या पद्धती , खाल्ल्यानंतर दात स्वच्छ न घासणे यांमुळे दात किडणे , दात दुखणे , दात कमकुवत होऊन पडणे अशा समस्या निर्माण होतात . दातांची निगा राखणे हे दातांच्या आरोग्याच्यादृष्टीने अतिशय महत्त्वाचे असते . पण दातांची स्वच्छता ठेवली नाही तर तुमचे संपूर्ण आरोग्य धोक्यात येऊ शकते . त्यामुळे दातांचे आरोग्य चांगले ठेवायचे असल्यास काही सोप्या टीप्सचा अवलंब करणे आवश्यक आहे . आता या टीप्स नेमक्या काय आहेत ज्यामुळे दाताचे आरोग्य चांगले राहील पाहूया… . दात पूर्ण २ मिनिटे घासा दात स्वच्छ ठेवण्यासाठी ते घासणे अतिशय़ महत्त्वाचे असते . यातही दात भरभर घासल्यास ते नीट स्वच्छ होत नाहीत . त्यामुळे दातात अडकलेले अन्नाचे कण निघण्यास मदत होते . याबरोबरच ब्रश संपूर्ण तोंडात योग्य पद्धतीने फिरवून दात स्वच्छ करावेत . झोपण्यापूर्वी दात घासा दिवसातून दोनदा दात घासणे दातांच्या आरोग्यासाठी आवश्यक आहे . यातही रात्री झोपण्यापूर्वी दात घासणे आवश्यक आहे . त्यामुळे दिवसभर तोंडात जमा झालेले जीवाणू आणि किटाणू निघून जाण्यास मदत होते . भरपूर पाणी प्या चांगल्या आरोग्यासाठी शरीरात दररोज पुरेसे पाणी जाणे आवश्यक असते हे आपल्या सगळ्यांना माहित आहे . मात्र त्याबरोबरच तोंडाचे आरोग्य चांगले राहण्यासाठीही भरपूर पाणी पिणे आवश्यक असते . जास्त पाणी प्यायल्याने तोंडात अडकलेले अन्नाचे कण निघून जाण्यास मदत होते . हे कण पाण्याबरोबर वाहून पोटात जातात . साखर आणि आम्लयुक्त पदार्थ खाण्यावर नियंत्रण ठेवा जास्त साखर आणि आम्लयुक्त पदार्थ खाण्याने दाताचे आरोग्य बिघडण्याची शक्यता असते . त्यामुळे हे पदार्थ खाण्यावर नियंत्रण ठेवणे दातांच्या आरोग्यासाठी चांगले असते . तंबाखू खाणे टाळा तंबाखूमध्ये आरोग्याला अपायकारक घटक असतातच , पण दातांच्या आरोग्यासाठीही तंबाखू खाणे धोकादायक असते . त्यामुळे दाताचे आरोग्य चांगले राखण्यासाठी तंबाखू खाणे टाळावे .


भीम ( BHIM ) अॅपकडे लोकांना आकर्षित करण्यासाठी सरकारने कॅशबॅक ऑफरची घोषणा केली आहे . भीम अॅपला एक वर्ष पूर्ण झाल्याच्या निमित्ताने ही ऑफर देण्यात आली आहे . गेल्यावर्षी डॉ . बाबासाहेब आंबेडकर यांच्या जयंतीनिमित्त हे अॅप लॉन्च करण्यात आलं होतं . ही कॅशबॅक ऑफर , ग्राहक आणि व्यापारी दोघांसाठी आहे . ऑफरअंतर्गत एकूण १ हजार रुपयांपर्यंत कॅशबॅक मिळणार आहे . भीम अॅपच्या कॅशबॅक ऑफरअंतर्गत ग्राहकांना एका महिन्यात ७५० रुपयांपर्यंत कॅशबॅक मिळेल , तर व्यापा - यांना १ हजार रुपयांपर्यंत कॅशबॅक मिळणार आहे . नव्या युजर्सला पहिल्या ट्रांजेक्शनवर ५१ रुपये कॅशबॅक मिळेल . पण , पहिलं ट्रांजेक्शन किमान किती रुपयांचं असावं याबाबत माहिती देण्यात आलेली नाही , त्यामुळे ग्राहक १ रुपयांचं ट्रांजेक्शनही करुन ५१ रुपये कॅशबॅक मिळवू शकतात असं बोललं जात आहे . भारत शासनाचे भीम अॅप्लिकेशन हे यूपीआय - आधारित असे एक अॅप आहे . केवळ दोन एमबीचं हे अॅप ‘नॅशनल पेमेंट्स कॉर्पोरेशन ऑफ इंडिया’द्वारे हे अॅप चालवलं जातं .


मायक्रोसॉफ्ट ही टेक्नॉलॉजी कंपनी कायम नवनवीन बाबतीत प्रगती करत आघाडीवर असते . आता कंपनीने भारतीयांसाठी आणि विशेषतः मराठीजनांसाठी एक खास गोष्ट केली आहे . मायक्रॉसॉफ्टने इ - मेल आयडीसाठी १५ भारतीय भाषांची निवड केली आहे . त्यामध्ये मराठी भाषेचाही समावेश असून येत्या काळात त्यामुळे तुमचा मेलआयडी निर्णाण करायचा असेल तर मराठीसारख्या स्थानिक भाषेचाही वापर करता येणार आहे . आतापर्यंत आपण मेलआयडी केवळ इंग्रजीमध्ये निर्माण करु शकत होतो . पण मायक्रोसॉफ्टने उचललेल्या सकारात्मक पाऊलामुळे आता भारतीयांना आपल्या स्थानिक भाषेत मेल आयडी तयार करता येणार आहेत . ही सुविधा युजर्सना ऑफीस ३६५ , आऊटलूक २०१६ , आऊटलूक डॉट कॉम , एक्सचेंज ऑनलाइन , एक्सचेंज ऑनलाइन प्रोटेक्शन यांसारखी अॅप्लिकेशनवर वापरता येणार आहे . आऊटलूक वापरणाऱ्यांसाठी ही सुविधा उत्तम पर्याय ठरेल . आंतरराष्ट्रीय मातृभाषा दिनाच्या निमित्ताने मायक्रोसॉफ्टने ही घोषणा केली असल्याचेही कंपनीकडून सांगण्यात आले आहे . अँड्रॉईड आणि अॅपलच्या आऊटलूक अॅप्लिकेशनमध्ये युजर्सना भारतीयांना आपल्या मातृभाषेतील मेल पाठवता आणि स्विकारता येणार आहे . तंत्रज्ञानाच्या मदतीने संवाद जास्तीत जास्त सोपा करण्याच्यादृष्टीने इ - मेल आयडी १५ भारतीय भाषांमध्ये करता येणा हे अतिशय महत्त्वाचे पाऊल आहे , असे मायक्रोसॉफ्ट इंडियाचे अधिकारी मितुल पटेल यांनी सांगितले . लोकांना तंत्रज्ञानाची भाषा शिकावी लागण्यापेक्षा तंत्रज्ञानाने लोकांची भाषा शिकावी असा आमचा प्रयत्न आहे असेही पटेल यांनी सांगितले . यामध्ये सुरुवातीच्या टप्प्यात हिंदी , बोडो , डोगरी , कोकणी , मैथिली , मराठी , नेपाळी , सिंधी , बंगाली , गुजराती , मणिपुरी , पंजाबी , तमिळ , तेलगू आणि उर्दू या भाषांचा समावेश असेल . याबाबतची प्रक्रिया सुरु झाली असून लवकरच ती वापरासाठी उपलब्ध होईल असे सांगण्यात आले आहे .


पती - पत्नीचे नाते आणि जगण्यातील तणाव यावर भाष्य करणाऱ्या “डोण्ट वरी Be Happy” या नाटकाने २०० प्रयोगांचा महत्त्वपूर्ण टप्पा गाठला आहे . आताच्या बहुमाध्यमांच्या काळात एखाद्या नाटकाचे २०० प्रयोग होणं ही नक्कीच गौरवाची बाब आहे . हे नाटक म्हणजे अनेक जोडप्यांसाठी समुपदेशक ठरलं आहे . अलीकडच्या काळात पती - पत्नीच्या नात्यावर आधारित अनेक नाटकं मराठी रंगभूमीवर आली . कौटुंबिक नाटकाची संकल्पना बाजूला ठेवत सध्याच्या काळाच्या नजरेतून बदलणारी नाती हा या नाटकांचा केंद्रबिंदू ठरला . सोनल प्रॉडक्शन्सच्या नंदू कदम निर्मित मिहीर राजदा लिखित आणि अद्वैत दादरकर दिग्दर्शित ‘डोण्ट वरी Be Happy’ हे नाटकही बदललेला काळ आणि त्या अनुषंगानं पती - पत्नीचं बदलणारं नातं या विषयीच भाष्य करतं . ‘स्ट्रेस’ हा शब्द आपण फार गंभीरपणे घेत नाही . खरं तर तणावाचे परिणाम मनावर , शरीरावर होतात . त्याचा परिणाम शेवटी नातेसंबंधावर होतो . ‘डोण्ट वरी Be Happy’ मधील अक्षय आणि प्रणोती यांची कथा म्हणजे कॉर्पोरेट जगतातील प्रत्येक मध्यमवर्गीय जोडप्याच्या घरात घडणारी स्ट्रेसफुल गोष्ट . मोठय़ा कंपनीत गलेलठ्ठ पगाराची नोकरी करतानाच टार्गेटच्या सतत मागे लागणारा व बायकोला वेळ न देणारा अक्षय , तर स्वतःच्या करिअरमागे लागलेली , टीव्ही मालिकांमध्ये रमणारी नायिका . दोघांनी मूल जन्माला घालण्याचा निर्णय लांबणीवर टाकलाय , त्यातून लैंगिक संबंधाचे प्रश्न , अगदी मूल होणार नाही , ही शक्यता निर्माण होणे , मग दोघांनी परस्परापासून दूर जाणे , एकटेपण हे सारं नाटकात आहे . ही आजच्या युवा पिढीची व्यथा आहे . जोडप्यांमध्ये प्रेम आहे , पण रोमान्स संपला . व्यक्तिगत आणि सामाजिक आयुष्याचे संतुलन हरवलंय . अभिनेत्री स्पृहा जोशी आणि अभिनेता उमेश कामत यांची जोडी या नाटकात आपल्याला पहायला मिळते . ‘नाटकाचे २०० प्रयोग होणं हीच प्रेक्षकांची मोठी दाद आहे . हे नाटक लिहायला एक वर्ष लागलं आणि त्या नंतरच्या जवळपास दोन वर्षांत नाटकाचे २०० प्रयोग झाले . या नाटकाला येणारा प्रेक्षकवर्ग बहुतांशी तरूणच आहे . आम्हाला जे म्हणायचं होतं , ते नेमकेपणानं पोहोचतंय , याचीच ही पावती आहे . स्वाभाविकच नाटकाची टीम खूप खूश आहे’ असं नाटककार मिहीर राजदा यांनी सांगितलं .


चॉकलेट हा अनेकदा लहान मुलांबरोबरच मोठ्यांचासुद्धा वीक पॉईंट असतो . चॉकलेटचे नुसते नाव काढले तरी आपल्यापैकी अनेकांच्या तोंडाला पाणी सुटते . शुभेच्छा देताना , सणवारांचा आनंद साजरा करताना तर कधी आजारी व्यक्ती बरी होताना आणि आपले एखाद्या व्यक्तीवरील प्रेम व्यक्त करण्यासाठी चॉकलेट दिले जाते . सध्या बाजारात चॉकलेटसचे अनेक प्रकार उपलब्ध आहेत . त्यात वेगवेगळे फ्लेवर्सही मिळतात . चॉकलेट खाल्ल्याने एकप्रकारे तरतरी येते असेही म्हणतात . संशोधकांच्या म्हणण्याप्रमाणे , डार्क चॉकलेट थोड्या प्रमाणात खाल्यामुळे शरीरातील कॉलेस्ट्रोल कमी होण्यास मदत होते . मेंदू , हृदयविकार आणि स्ट्रोकसारखे आजार होण्याची शक्यता चॉकलेट खाण्याने कमी होते . चॉकलेटमध्ये असलेल्या अँटिऑक्सिडंटमुळे शरीराला याचा फायदा होतो . हे झाले चॉकलेट खाल्ल्याचे फायदे . पण आता हे चॉकलेट केवळ खाण्यासाठीच नाही तर त्वचेच्या आरोग्यासाठीही उपयुक्त असल्याचे समोर आले आहे . चॉकलेट सूर्य किरणांपासून त्वचेचा बचाव करतं असं काही संशोधकांनी आपल्या संशोधनातून सिद्ध केले आहे . बराच काळ सूर्यप्रकाशात फिरल्यामुळे त्वचा काळी पडते . इतकेच नाही तर प्रखर सूर्यप्रकाशामुळे काहीवेळा त्वचेचे विविध आजार अगदी त्वचेचा कर्करोग होण्याचीही शक्यता असते . अशावेळी चॉकलेटमधील अँटिऑक्सिडंट सूर्यप्रकाशातील अल्ट्रा व्हायलेट किरणांपासून त्वचेचं संरक्षण करू शकतात असे शास्त्रज्ञांचे म्हणणे आहे . यासाठी जर्मनीच्या डुशेल्डॉल्फ विद्यापीठातील बायोकेमिस्ट्री आणि मॉल्यिक्यूलर बायोलॉजीच्या प्राध्यापकांनी चॉकलेटमधील अॅँटिऑक्सिडंट , अल्ट्रा - व्हायलेट किरणांपासून त्वचेचं संरक्षण करू शकतात का यावर संशोधन केलं . ज्या व्यक्तींनी जास्त प्रमाणात अँटिऑक्सिडंट असलेलं चॉकलेट खाल्लं त्या व्यक्तीच्या त्वचेवर अल्ट्रा व्हायलेट किरणांचा फारसा प्रभाव जाणवून आला नाही . अशाच प्रकारचं एक संशोधन कॅनडातील शास्त्रज्ञांनी देखील केलं होतं . डॉ . सिव्ही डोडिन यांच्या संशोधनात मात्र , जास्त अँटिऑक्सिडंट असलेलं चॉकलेट खाल्याचा चांगला परिणाम लोकांच्या त्वचेवर आढळून आला नाही . आता हे झाले चॉकलेट खाण्याचे फायदे . पण चेहऱ्याला चॉकलेट लावल्यास त्याचाही आपल्याला फायदा होत असल्याचे समोर आले आहे . चॉकलेटचा फेस पॅक त्वचा चांगली करण्यासाठी उपयुक्त असतो . विरघळलेलं चॉकलेट , मध , दही आणि साखरेच्या मिश्रणाचा चॉकलेट फेस पॅक म्हणून उपयोग केला जातो . हे मिश्रण २० मिनिटे लावून नंतर चेहरा धुतल्यास त्वचा तजेलदार दिसण्यास मदत होते . हिवाळ्यात त्वचा कोरडी होते . अनेकदा कोरड्या त्वचेवर स्किन क्रीमसुद्धा फायदेशीर ठरत नाहीत . अशा वेळी चॉकलेट त्वचेसाठी अत्यंत महत्त्वपूर्ण भूमिका बजावू शकतं . कोरड्या त्वचेवर उपाय करण्यासाठी दोन चमचे विरघळलेल्या चॉकलेटमध्ये दोन चमचे नारळाचं तेल किंवा ऑलिव्ह ऑइल टाका . हे मिश्रण त्वचेवर लावा . कोरडी त्वचा मऊ करण्यासाठी हे मिश्रण उपयोगी ठरू शकतं . विरघळलेलं चॉकलेट कोमट करुन त्याने चेहऱ्याला मसाज केल्यास चेहरा उजळण्यास मदत होते .


आपल्या अष्टपैलू खेळीने क्रिकेट चाहत्यांच्या मनात घर केलेल्या हार्दिक पांड्याने श्रीलंकेविरुद्ध कसोटी क्रिकेटमध्ये पदार्पण केले . पहिल्या कसोटीत पांड्याने ४९ चेंडूत ५० धावा केल्या . त्याच्या अर्धशतकाच्या जोरावर भारताने पहिल्या डावात ६०० धावांचा टप्पा झटपट पार केला . हार्दिक पांड्या हा फटकेबाजी करण्याची क्षमता असणारा खेळाडू आहे . स्थानिक आणि आंतरराष्ट्रीय सामन्यात तीन चेंडूत तीन षटकार मारणे सहज शक्य असल्याचे त्याने अनेक सामन्यात दाखवून दिले . यामुळेच श्रीलंकेविरुद्धच्या सामन्यानंतर एका मुलाखतीमध्ये त्याला युवराज सिंगप्रमाणे सहा चेंडूत सहा षटकार मारण्याचा विचार कधी केला आहेस का ? असा प्रश्न विचारण्यात आला होता . सहा चेंडूत सहा षटकार खेचण्याबाबत पांड्या म्हणाला की , एका षटकात षटकारांची आतषबाजी करण्याचा विचार घेऊन मी मैदानात कधीच उतरत नाही . मी तीन चेंडूत सलग तीन षटकार नक्की मारले आहेत . पण परिस्थितीनुसार खेळी करत असल्यामुळे चौथ्या चेंडूवर षटकाराची गरज वाटत नसेल तर चेंडूवर आघात करण्याचा नाहक प्रयत्न कधीच करत नाही . मैदानात असताना जर परिस्थिती निर्माण झाली तर एका षटकारात सलग सहा षटकार मारण्याचा प्रयत्न नक्कीच करेन . अर्थात पांड्या युवीचा विक्रम मोडण्याच्या इराद्याने मैदानात उतरत नसला तरी जर परिस्थिती निर्माण झाली तर नवा विक्रम प्रस्थापित करण्याची क्षमता ठेवतो , याचा त्याला आत्मविश्वास आहे . यापूर्वी आंतरराष्ट्रीय क्रिकेटमध्ये सहा चेंडूत सहा षटकार खेचण्याचा करिष्मा युवराज सिंगने केला होता . इंग्लंडविरुद्धच्या टि - २० सामन्यात ब्रॉडला त्याने सहा चेंडूत सहा षटकार खेचले होते . सध्याच्या घडीला पांड्यामध्ये ती क्षमता आहे . आयसीसी चॅम्पियन्स स्पर्धेतील अंतिम सामन्यात पाकिस्तानविरुद्ध पांड्याने कमालीची फलंदाजी केली होती . या सामन्यात भारतीय संघातील आघाडीच्या फलंदाजांनी नांगी टाकल्यानंतर त्याने दमदार खेळी केली होती . त्याच्या चौफेर फटकेबाजीनंतर हातातून गेलेला सामना भारताच्या बाजूने फिरेल , अशी आशा प्रत्येक क्रिकेट चाहता करत होता . मात्र या सामन्यात तो धावबाद झाला . यावेळी पांड्याला बाद केल्यामुळे जाडेजावर जोरदार टीका देखील झाल्याचे पाहायला मिळाले होते .


मर्यादित षटकांच्या सामन्यांसाठी महेंद्रसिंग धोनीऐवजी विराट कोहली हाच योग्य कर्णधारपद सांभाळू शकेल . २०१९च्या विश्वचषक स्पर्धेपर्यंत धोनी कर्णधारपदावर टिकल्यास मला आश्चर्य वाटेल , असे मत भारतीय क्रिकेट संघाचे माजी कर्णधार सौरव गांगुली यांनी व्यक्त केले आहे . ‘‘राष्ट्रीय निवड समितीने याबाबत आतापासूनच विचार केला तर भविष्याच्या दृष्टीने योग्य नियोजन करणे शक्य होईल . धोनी हा गेली नऊ वर्षे कर्णधारपद भूषवीत आहे . हा खूप दीर्घ कालावधी आहे . त्याने उत्कृष्टरीत्या नेतृत्व सांभाळले आहे . मात्र आणखी चार वर्षांनी तो तेवढय़ा कुशलतेने प्रभाव दाखवू शकेल काय , याची मला शंकाच वाटते . त्याने यापूर्वीच कसोटी क्रिकेटला रामराम ठोकला आहे . आता फक्त मर्यादित षटकांच्या सामन्यांमध्ये तो भाग घेत आहे . अर्थात एक खेळाडू म्हणून धोनीने खेळत राहाव , े असे मला वाटते , ’’ असे गांगुली या वेळी म्हणाले . ‘‘कोहलीने कसोटी सामन्यांमध्ये भारताचे चांगल्या रीतीने नेतृत्व केले आहे . त्याच्याकडे प्रत्येक स्वरूपाच्या क्रिकेटमध्ये संघाचे नेतृत्व करण्याची क्षमता आहे . प्रत्येक दिवसामागे त्याच्या कामगिरीत सुधारणा होत आहे , ’’ असेही गांगुली यांनी सांगितले .


पब्लिक प्रॉव्हिडंट फंड ( पीपीएफ ) आणि राष्ट्रीय बचत योजना ( एनएससी ) या अनेक भारतीयांसाठी लोकप्रिय अशा गुंतवणूक योजना आहेत . या गुंतवणुकीवर चांगला परतावा मिळतो आणि सुरक्षिततेची खात्रीही असते . याशिवाय , या दोन्ही योजनांमधून मिळणारे उत्त्पन्न ८० - सी अंतर्गत करमुक्त असते . या दोन्ही योजना फक्त भारतीय नागरिकांसाठी आहेत . एनएससी आणि पीपीएफसारख्या लघु बचत योजनांमध्ये एनआरआय गुंतवणूक करू शकत नाहीत . पण भारतीय नागरिक असताना या योजनांमध्ये पैसे गुंतवले असतील आणि नंतर खातेधारक एनआरआय झाला तर शासनाकडून त्यांना सूट दिली जात असे . मात्र , आता या नियमांमध्ये बदल करण्यात आले आहेत . काय आहेत हे बदल पाहूया… हे आहेत आधीचे नियम एनआरआयसाठी पीपीएफः एनआरआय लोक पीपीएफ खाते उघडू शकत नाहीत . पण , खाते उघडल्यानंतर जर निवासी भारतीय एनआरआय झाला , तर खाते सुरू राहून योजनेची मुदत संपल्यानंतर त्याचा फायदा मिळू शकेल . एनआरआयसाठी एनएससीः एनआरआय लोक एनएससीमध्ये गुंतवणूक करू शकत नाहीत . पण , ती केल्यावर जर निवासी भारतीय एनआरआय झाला , तर योजनेची मुदत संपल्यानंतर त्याचा फायदा मिळू शकेल , पण तो पैसा त्यांना भारताबाहेर नेता येणार नाही . आता एनआरआयसाठी एनएससी आणि पीपीएफच्या नियमांत बदल झाल्यामुळे जुने नियम आणि नवे नियम यांत बरीच तफावत झालेली आहे . काय आहेत नवीन नियम एनआरआयसाठी पीपीएफः नवीन अधिसूचनेप्रमाणे ‘जर या योजनेत एखाद्या निवासीने खाते उघडले असेल आणि नंतर खाते सुरू असताना ते अनिवासी भारतीय झाले , तर त्यांच्या अनिवासी होण्याच्या तारखेपासून खाते बंद झाले असे समजण्यात येईल . एनआरआयसाठी एनएससीः नव्या नियमांप्रमाणे राष्ट्रीय बचत प्रमाणपत्र योजनेत गुंतवणूक केलेल्या व्यक्तीला एनआरआयचा दर्जा मिळेल , त्या तारखेला संबंधित खाते गोठवले जाईल . व्याजाचा हिशेब काय ? अधिसूचनेमध्ये सांगितल्याप्रमाणे , एनआरआय व्यक्तींचे पीपीएफ आणि एनएससी खाते ज्या महिन्यात गोठवले जाईल त्या तारखेच्या अलीकडच्या महिन्याच्या शेवटच्या तारखेपर्यंतचे व्याज पोस्ट ऑफिस सेव्हिंग खात्याच्या दराप्रमाणे दिले जाईल . आदिल शेट्टी , सीईओ , बँकबझार


। । रवींद्र पाथरे मुंबईत मुलुंडच्या कालिदास नाटय़गृह - प्रियदर्शिनी इंदिरा गांधी क्रीडासंकुलात नुकतंच पार पडलेलं ९८ वं अ . भा . मराठी नाटय़संमेलन हे दरवर्षी ‘नेमेचि येतो मग पावसाळा’ या उक्तीला सर्वार्थानं सकारात्मक छेद देणारं ठरलं यात काहीच शंका नाही . गेली २५ वर्षे नाटय़ - संमेलनाचे नित्य वारकरी या नात्यानं आजवरच्या प्रत्येक संमेलनाचं भलंबुरं आयोजन आणि त्याचं फलित जवळून पाहायला मिळालं . मात्र , यंदाच्या संमेलनाबद्दल समस्त नाटय़कर्मीमध्ये जाणवलेली आपलेपणाची उत्कट भावना यापूर्वीच्या कुठल्याच संमेलनात कधी जाणवली नव्हती . ( अर्थात एवढं मोठं भव्यदिव्य संमेलन म्हटलं की काही त्रुटी , उणिवा व गैरसोयी या राहणारच . त्याबद्दल काहींनी आगपाखडही केली . परंतु त्या प्रत्येक संमेलनात असतातच . असो . ) अ . भा . मराठी नाटय़ परिषद ही जरी स्वतःला सर्व नाटय़प्रवाहांची मातृसंस्था म्हणवत असली तरी आजवर या वैविध्यपूर्ण रंगधारांना नाटय़संमेलनात कधीच आपुलकीनं सहभागी करून घेतलं गेलं नव्हतं . त्यामुळे प्रायोगिक , समांतर , हौशी व लोकरंगभूमीवरील कलावंत कायमच संमेलनापासून दूर राहत आले आहेत . यंदा प्रथमच त्यांना सन्मानानं संमेलनात स्थान दिलं गेलं आणि त्यांना योग्य तो मानही राखला गेला . यापूर्वी उपकाराच्या भावनेतून संमेलनात या रंगकर्मीना स्थान देण्याचं तोंडदेखलं ‘नाटक’ केलं जाई . मात्र , संमेलनावर वर्चस्व असे ते व्यावसायिक रंगभूमीचंच . नाटय़ परिषदेचे पदाधिकारी त्यांच्या कार्यक्रमांना फिरकतदेखील नसत . यावेळी नाटय़ परिषदेचे पदाधिकारी व कलावंत जातीनं या लोककलावंतांना , प्रायोगिक - समांतर धारेतील रंगकर्मीना प्रोत्साहन देण्यासाठी , त्यांचं कौतुक करण्यासाठी उपस्थित होते . ही खचितच सुखदाश्चर्याची गोष्ट आहे . मुख्य धारा रंगभूमी आणि प्रायोगिकांतली दरी दूर करण्याचे प्रयत्न कधीच मनःपूर्वक झालेले दिसले नाहीत ; जे या संमेलनात प्रकर्षांनं दिसून आले . संमेलनाचे उद्घाटक आणि ज्येष्ठ रंगकर्मी सतीश आळेकर यांनी आपल्या भाषणात ‘नाटय़ परिषद बदलते आहे याचा प्रत्यय या संमेलनात आला . . ’ हे जे निरीक्षण नोंदवलं , ते रास्तच होतं . आळेकरांनी एक खंतही यावेळी बोलून दाखविली . ती म्हणजे - जागतिक ख्यातीप्राप्त नाटककार विजय तेंडुलकर , पं . सत्यदेव दुबे , डॉ . श्रीराम लागू यांच्यासारख्या दिग्गज रंगकर्मीना संमेलनाध्यक्षपदाचा बहुमान त्यांच्या कर्तृत्वामुळे खरं तर सहज मिळायला हवा होता . परंतु नाटय़ परिषदेनं आपल्या या प्रतिभावंत सुपुत्रांची कधीच दखल घेतली नाही . आळेकरांची ही खंत अनेक रंगकर्मीच्या मनातही सलत असते . अलीकडेच प्रसाद कांबळींच्या नेतृत्वाखालील नव्या नाटय़ परिषदेनं विजय तेंडुलकरांसह दामू केंकरे , सुधाताई करमरकर यांची छायाचित्रे परिषदेच्या नाटय़संकुलात लावून ही खंत कमी करण्याचा प्रयत्न केला आहे . यापुढील संमेलनांत अशा प्रतिभावंत रंगकर्मीचा संमेलनाध्यक्षपदासाठी प्राधान्यानं विचार होईल अशी आशा बाळगायला त्यामुळे जागा आहे . ज्येष्ठ रंगकर्मी विजया मेहता , सई परांजपे , डॉ . जब्बार पटेल , अरुण काकडे , प्रतिमा कुलकर्णी आदींची संमेलनातील उपस्थिती आणि त्यांचा उचित सन्मान ही संमेलनातील आणखी एक सुखद गोष्ट होय . त्यासाठी परिषदेचे अध्यक्ष प्रसाद कांबळी आणि त्यांचे सहकारी निश्चितच कौतुकास पात्र आहेत . नाटय़ परिषद म्हणजे आपसातले हेवेदावे आणि लाथाळ्यांचं प्रच्छन्न प्रदर्शन करणारा आणि त्यायोगे परस्परांवर चिखलफेक करणारा एक चव्हाटा अशी जी प्रतिमा आजवर सर्वाच्या मनात निर्माण झाली आहे , ती धुऊन टाकणारी आणखीन एक चांगली घटना यंदाच्या संमेलनात घडली . ती म्हणजे नाटय़ परिषदेचे पूर्वाध्यक्ष मोहन जोशी आणि नाटय़निर्माता संघाचे पूर्वाध्यक्ष प्रशांत दामले यांचा त्यांच्या रंगभूमीवरील योगदानाबद्दल केला गेलेला सत्कार ! आपल्या मनात कुणाहीबद्दल कसलीही किल्मिषं नाहीत , झालं गेलं विसरून आम्ही सर्वाना सोबत घेऊन वाटचाल करू इच्छितो , हा संदेश परिषदेच्या नव्या नेतृत्वानं या सांकेतिक कृतीद्वारे दिला आहे . त्यातून समस्त रंगकर्मीमध्ये सकारात्मकतेची एक लाट न उसळती तरच नवल . या संमेलनाकरता तीन दिवस नाटय़प्रयोग बंद ठेवून रंगमंच कामगारांसह सर्वच घटकांना संमेलनाचा निखळ आनंद व आस्वाद घेऊ दिल्याबद्दलही नाटय़ परिषदेचे तसेच सर्व निर्मात्यांचेही अभिनंदन करायला हवे . हेही पहिल्यांदाच घडतं आहे . नाटय़ परिषदेचा नियम प्रथमच पाळला गेला आहे . संमेलनाचं आणखीन एक वैशिष्टय़ म्हणजे नाटय़ परिषदेच्या निवडणुकीमुळे यंदा नाटय़संमेलन पुढे ढकललं गेलं होतं . ज्यांनी यापूर्वी संमेलन घेण्यासाठी निमंत्रण दिलं होतं त्या नाटय़ परिषद शाखांनी पावसाळ्याच्या तोंडावर आणि इतक्या अल्प अवधीत संमेलनाची आर्थिक समीकरणं जुळवणं शक्य होणार नसल्यानं संमेलन घेणं शक्य नसल्याचं कळवलं होतं . त्यामुळे यंदा संमेलन न होण्याचीच शक्यता व्यक्त केली जात होती . परंतु प्रसाद कांबळी यांच्या नेतृत्वाखालील कार्यकारिणीनं हे शिवधनुष्य स्वतःच उचलायचं ठरवून मुंबईत संमेलन घेण्याचा घाट घातला . संमेलन तयारीसाठी मिळालेल्या अल्पावधीमुळे हे संमेलन म्हणजे ‘एक उरकणं’ ठरणार असं म्हटलं जात होतं . परंतु प्रत्यक्षात हे संमेलन आजवरच्या नाटय़संमेलनांतील एक संस्मरणीय संमेलन म्हणून रसिकांच्या स्मरणात राहील अशा भव्यदिव्य स्वरूपात अन् कार्यक्रमांतील देखण्या कल्पकतेनं सर्वाचाच हा होरा परिषदेनं खोटा ठरवला . संमेलन सलग ६० तास अखंडपणे आयोजित केल्याबद्दल त्यांच्यावर टीकाही झाली . परंतु संमेलनातील सगळ्या कार्यक्रमांवर एक नजर टाकली तर त्यांत कमालीची कल्पकता दिसून येते . एकाही व्यावसायिक नाटकाचा प्रयोग या संमेलनात नव्हता . दरवर्षी संमेलनात आपल्या संस्थेच्या नाटकाचा प्रयोग ठेवला जावा म्हणून बहुसंख्य निर्माते ‘फिल्डिंग’ लावत असतात . आणि त्यात सुमार नाटकांचे प्रयोगही कधी कधी रसिकांच्या गळी मारले जातात . यंदा संमेलन मुंबईत होत असल्यानं व्यावसायिक नाटकांच्या प्रयोगांवर फुली मारण्यात आली . त्याऐवजी महाराष्ट्रातील प्रांतोप्रांतीच्या लोककला , उत्तम आशयघन एकांकिका , बालनाटय़ं , झाडीपट्टी रंगभूमीवरील नागर प्रेक्षकांना परिचित नसलेलं वेगळं नाटय़ , संगीत - नृत्याचे उत्तमोत्तम कार्यक्रम यांचा अंतर्भाव या संमेलनात आवर्जून केला गेला होता . त्यामागे विचार होता तो - ज्या कला शहरी प्रेक्षकांना सहसा पाहायला मिळत नाहीत त्या त्यांना पाहता याव्यात , हा ! संमेलनात यावेळी पुष्पगुच्छांना फाटा देऊन ‘नाटकाची पेटी’ स्मृतिचिन्ह म्हणून देण्यातली कल्पकता तर दाद देण्याजोगीच . आणखीन एक बाब जाणीवपूर्वक करण्यात आली . ती म्हणजे संमेलन व्यासपीठावर नाटय़ परिषद पदाधिकाऱ्यांचं संमेलनात केलं जाणारं आगतस्वागत व त्यांचे रटाळ सत्कार यांची यावेळी गच्छंती करण्यात आली . त्यामुळे ‘चमकेश’ लोकांची निराशा झाली असली तरी रसिकांना मात्र त्यामुळे हायसंच वाटलं . नाटय़ परिषदेचे अध्यक्ष वगळता कुणीच व्यासपीठावर नव्हतं . नाटय़ परिषदेचे नवे पदाधिकारी मानपानासाठी हपापलेले नाहीत , हा संदेश त्यामुळे रसिकांत गेला . तो योग्यच आहे . ( नियामक मंडळातील जुन्या खोडांना मात्र ही बाब चांगलीच झोंबलेली दिसली . ) संमेलनात वैचारिक मंथन झालं नसलं तरी नाटय़ - व्यवसायातील समस्या , प्रश्न आणि अडीअडचणींवर चर्चा करणारा ‘सांस्कृतिक आबादुबी’ हा खुला कार्यक्रम त्यात झाला . यात सहभागी नाटय़कर्मीनी नाटय़व्यवसायाला भेडसावणारे प्रश्न आणि समस्यांचा रोखठोक ऊहापोह केला . तो ऐकण्यासाठी नाटय़ परिषदेच्या अध्यक्षांसह सगळे पदाधिकारी जातीनं उपस्थित होते . त्यामुळे यातून काही फलनिष्पत्ती होईल अशी आशा करायला जागा आहे . केदार शिंदे यांना यासंदर्भात नाटय़ परिषदेचे अध्यक्ष प्रसाद कांबळी यांचा कान धरण्याची संधी आम्ही बिलकूल देणार नाही , असे सांगून परिषदेचे उपाध्यक्ष डॉ . गिरीश ओक यांनी , यापैकी अनेक गोष्टींवर याआधीच कार्यवाही सुरू झाल्याचं तिथल्या तिथंच सांगितलं . संमेलन अखंड ६० तास चाललं . अहोरात्र चाललेल्या या संमेलनातील एकूण एक कार्यक्रमांना रसिकांची तुडुंब गर्दी होती . अगदी पहाटे २ - ३ वाजता झालेल्या कार्यक्रमांनाही अनेक रसिकांना हाऊसफुल्ल गर्दीमुळे हे कार्यक्रम लाइव्ह चित्रफितीद्वारे पाहावे लागले . अर्थात ही संमेलनाच्या यशस्वीतेचीच पावती होय . या संमेलनातून निर्माण झालेली सकारात्मक ऊर्जा पाहता नाटय़ परिषदेच्या धुरिणांकडून रंगकर्मीसह रसिकांच्याही अपेक्षा आता वाढल्या आहेत यात शंका नाही . ही सकारात्मकता नाटय़ परिषदेच्या नवनव्या उपक्रमांतून , त्यांच्या कृतीतून यापुढे प्रत्ययाला येईल अशी अपेक्षा आहे . त्याचबरोबर नाटय़ - व्यावसायिकांमधील क्षुद्र , कोती मनोवृत्ती गाडून टाकण्यासाठीसुद्धा प्रसाद कांबळी यांनी आता पुढाकार घ्यायला हवा . मराठी रंगभूमीचा व्यापक परिप्रेक्ष्यातून विचार करायला त्यांना आता शिकावं लागेल . तसं झालं तर मराठी रंगभूमीवर नक्कीच पुन्हा सुवर्णकाळ येईल . ती अधिकाधिक बहरेल . वृद्धिंगत होईल . आणि इतिहासही त्यांच्या या कार्याची नोंद घेतल्याशिवाय राहणार नाही . संमेलनाची फलनिष्पत्ती . . सांस्कृतिक मंत्री आणि संमेलनाचे स्वागताध्यक्ष विनोद तावडे यांनी काही घोषणा यावेळी केल्या . त्यात रंगमंच कामगारांसाठी मेडिक्लेम योजना , प्रायोगिकांसाठी स्वतंत्र नाटय़गृह उपलब्ध करून देण्यासाठी पुढाकार , नवनवे रंगकर्मी घडावेत याकरता रंगभूमीच्या विविध अंगांचे प्रशिक्षण देणाऱ्या शंभर कार्यशाळांचे राज्यभरात आयोजन , प्रोयोगिक नाटकांनाही अनुदान मिळण्यासाठी अनुदान योजनेत योग्य ते बदल , राज्यातील स्थानिक स्वराज्य संस्थांसह नगरविकास खात्याच्या अखत्यारित असलेल्या नाटय़गृहांच्या देखभालीच्या प्रश्नावर तोडगा काढण्यासाठी राज्य शासनाच्या सांस्कृतिक विभागाकडे त्यांच्या दुरुस्ती , डागडुजीचे दायित्व सोपवण्याची घोषणा , इत्यादींचा समावेश होता . शिवसेना पक्षप्रमुख उद्धव ठाकरे यांनीही मुंबई महापालिकेतर्फे मुंबईत रंगभूमीचा इतिहास मांडणारे कलादालन उभारण्याची घोषणा केली . तसंच वांद्रे येथील बालगंधर्व नाटय़गृहाचे प्रचंड भाडे कमी करून ते मराठी नाटकांसाठी परवडण्यायोग्य करण्यासाठी योग्य ती पावले उचलली जातील याची ग्वाहीही त्यांनी दिली . तसंच बाहेरगावच्या रंगकर्मीना प्रयोगानिमित्ताने मुंबईत आल्यावर निवासासाठी अंधेरी येथील शहाजीराजे क्रीडासंकुलात सुविधा उपलब्ध करून देण्यात येईल असेही ते म्हणाले . सतीश आळेकरांचे मूलभूत चिंतन संमेलनात ज्येष्ठ नाटककार आणि संमेलनाचे उद्घाटक सतीश आळेकर यांनी रंगभूमीविषयी मांडलेले विचार मूलगामी स्वरूपाचे होते . नाटकाचे अर्थकारण कुणालाही चुकलेलं नाही , असं सांगून त्यांनी लोककलावंत रघुवीर खेडकर यांच्या तमाशा फडाचं उदाहरण दिलं . वार्षिक साडेतीनशे कोटींची उलाढाल असलेल्या या फडाचं अर्थकारण खेडकरांकडून समजून घेताना थक्क व्हायला होतं , असं ते म्हणाले . प्रयोगक्षम कलांचं शास्त्रशुद्ध पद्धतीने शिक्षण देणाऱ्या आपल्याकडच्या सगळ्या संस्था या विनाअनुदानित आहेत . त्यामुळे त्यांच्या शिक्षणाच्या दर्जावर परिणाम होतो . आय . आय . टी . तून उच्च शिक्षण घेऊन बाहेर पडणाऱ्या मुलांसारखीच कलाशिक्षण घेतलेल्या मुलांकडून अपेक्षा धरायची तर त्या तोडीचं शिक्षण मिळण्याची सोय त्यांना आधी उपलब्ध करून द्यायला हवी , असं मतही त्यांनी व्यक्त केलं . नव्वदोत्तरी आर्थिक उदारीकरणाचा लाभ उद्योग - व्यवसायांसह ज्यांना ज्यांना मिळाला आहे , त्यांनी सामाजिक दायित्वाच्या भावनेतून पुढे येऊन आपल्या फायद्यातला काही वाटा रंगभूमीसह सर्वच कलांना द्यायला हवा , असा विचार त्यांनी यावेळी मांडला . नाटकं ‘भव्यदिव्य’ व्हायला हवीत . . संमेलनाच्या उद्घाटनप्रसंगी प्रमुख पाहुणे राष्ट्रवादी कॉंग्रेसचे अध्यक्ष शरद पवार आणि मनसे प्रमुख राज ठाकरे या दोघांनी मराठी नाटकांच्या स्थिती - गतीबद्दल चर्चा करताना मराठी नाटकांत भव्यता यायला हवी आणि उत्तम संहितेची त्यास जोड मिळायला हवी असे मत व्यक्त केले . त्याला संदर्भ होता तो अलीकडेच रंगभूमीवर आलेल्या शेक्सपीअरकृत मराठी ‘हॅम्लेट’चा ! या भव्य कलाकृतीचे सलग प्रयोग लावण्यावरून नाटय़निर्माता संघाने आक्षेप घेत ‘हॅम्लेट’च्या प्रयोगांना झुंडशाहीने आडकाठी केली होती . खरं तर अशा प्रकारचे भव्य ‘प्रयोग’ रंगभूमीवर झाले तर प्रेक्षकही ते बघायला नाटय़गृहांकडे वळतील . मग अशा नाटकाचे तिकीट दर कितीही ठेवले तरी त्यांना त्याचं काही वाटणार नाही , असंही मत उभय नेत्यांनी व्यक्त केलं . त्यासाठी त्यांनी पाश्चात्य रंगभूमीवरील भव्यदिव्य प्रयोगांचे तसेच आपल्याकडे सुरू असलेल्या ‘मुघल - ए - आझम’ या नाटय़प्रयोगाचे दाखले दिले .


पोटाची वाढलेली चरबी कमी करणे हे एकप्रकारचे आव्हान असते . मग व्यायाम , आहार आणि इतर अनेक गोष्टींचे पालन करुन ही चरबी कमी करण्याचा प्रयत्न केला जातो . योगासने हा यावरील आणखी एक उत्तम उपाय आहे . आता अनेक आसनांमधील नेमके कोणते आसन केल्यावर पोटावरील चरबी कमी होण्यासाठी फायदा होतो हे समजून घेणे महत्त्वाचे आहे . अध्वासन हे विपरित शयनस्थितीतील एक आसन आहे . करायला अतिशय सोपे असल्याने तुम्ही ते सहज करु शकता . प्रथम विपरित शयनस्थिती घ्यावी म्हणजेच पालथे झोपावे . श्वास सोडत कपाळ जमिनीला टेकावे . दोन्ही हात डोक्याच्या दिशेने पुढे करावेत . हाताचे तळवे एकमेकांना जुळवून घ्यावेत . याचप्रमाणे पायाच्या टाचा एकमेकांना जुळवून घ्याव्यात . अंगठय़ाची नखे जमिनीला टेकलेली असावीत . नंतर हात आणि पाय दोन्ही चांगल्याप्रकारे ताणावेत व रिलॅक्स व्हावे . श्वसन संथ करावे व हळूहळू कुंभक स्थिती घ्यावी . शरीर सैल सोडावे . थोडावेळ शरीराची अशी ताणरहित अवस्था करावी . मग हळूहळू हात जागेवर न्यावेत . कपाळ उचलून हनुवटी जमिनीला टेकवावी मग सावकाश बैठकस्थितीत यावे . हे आसन करताना मनात कोणतेही विचार येणार नाहीत असा प्रयत्न केलेला चांगला . अध्वासनामध्ये पोटावर चांगला दाब येतो . त्यामुळे पचनक्रिया सुधारते . पाचकरस चांगल्याप्रकारे स्त्रवू लागतो . त्यामुळे शरीरावरील अतिरिक्त चरबी घटण्यास मदत होते . हात आणि पाय ताणल्यामुळे हाता - पायाचे स्नायू बळकट होण्यास मदत होते . नोकरी करणाऱ्या महिलांनी रोज रात्री झोपताना हे आसन जरूर करावे . दिवसभर आखडलेले शरीर मोकळे होण्यास मदत होते . या आसनामुळे खांद्यानाही मजबूती येते . दिवसभर एका जागी बसून किंवा प्रवासामुळे पाठिचा त्रास होत असेल तर कण्याचे विकार बरे होऊन पाठीला चांगला आराम मिळतो . हे आसन करायला अतिशय सोपे आहे त्यामुळे वृद्ध लोकांनी कोणत्याही वयातील व्यक्ती हे आसन करु शकतो . अध्वासन हे नियमित केल्यामुळे चरबी कमी होते . प्रत्येकाने हे रोज केलेच पाहिजे असे आसन आहे . सरावाने या आसनाचा कालावधी अर्धा तासही टिकवता येतो .


कॉफी हे पेय तसं अनेकांच्याच आवडीचं . अगदी दक्षिण भारतात प्रसिद्ध असणाऱ्या ‘कापी’पासून ते ‘स्टारबक्स’ आणि इतर मोठमोठ्या आऊटलेट्समध्ये मिळणाऱ्या कॅफे लातेपर्यंत विविध रुपांमध्ये ही कॉफी आपल्या समोर येते . दरांपासून ते चवींपर्यंत प्रत्येक गोष्टीत कॉफी तिचं वेगळेपण सिद्ध करुन गेली असं म्हणायला हरकत नाही . कोणाला भेटणं असो किंवा मग एखादी महत्त्वाची मिटींग असो , प्रत्येक वेळी कॉफीचीसुद्धा महत्त्वाची भूमिका पाहायला मिळाली आहे . अशा या सर्वांच्याच आवडत्या कॉफीची नवी चव सर्वांच्या जिभेवर तरळण्यासाठी सज्ज झाली आहे . ‘फोर सिग्मॅटीक’ या ब्रँडने ही नवी कॉफी बाजारात आणली आहे . मशरुम हा या कॉफीतील अतिशय महत्त्वाचा घटक आहे . ‘फोर सिग्मॅटीक’च्या संस्थापकांनीच याविषयीची माहिती देत रोगप्रतिकारक शक्ती असणाऱ्या या कॉफीबद्दल काही माहिती दिली . रेशी Reishi मशरुमपासून ही कॉफी तयार करण्यात आली आहे . ज्यामध्ये असणाऱ्या तत्वांमुळे त्वचा निरोगी राहते , असंही संस्थापक टेरो आयसोकौप्पीला यांनी सांगितल्याचं वृत्त ‘वॉशिंग्टन पोस्ट’ने प्रसिद्ध केलं होतं . ही मशरुम कॉफी रक्तातील साखरेचं प्रमाण आणि चयापचन क्रियेत योग्य तो समतोल राखण्यास कारणीभूत ठरतं . तेव्हा आता या कॉफीला कितपत पसंती मिळते आणि मोठमोठ्या आऊटलेट्समध्ये ती सर्वसामान्यांसाठी उपलब्ध होते का , हे पाहणं महत्त्वाचं ठरेल . ‘त्या’ तिघांमुळे माझ्या आयुष्याची कहाणीच बदलली - सनी लिओनी सध्या सर्वत्र याच मशरुम कॉफीच्या चर्चा आहेत . मुळात फक्त कॉफीमध्येच नव्हे , तर चहा आणि विविध प्रकारचे शेक , ज्यूस यांच्यातही मशरुमचा सर्रास वापर केला जातो . याचं उत्तम उदाहरण म्हणजे लॉस एन्जेलिसच्या लाईफहाऊस टॉनिक्स येथे मिळणारं श्रुम शेक . ज्यामध्ये लिंबाचा रस , चहा आणि त्यात मशरुम असं कधीही न पाहिलेलं समीकरण एकत्र केलं जातं . ही सर्व उदाहरणं पाहता प्रयोगशीलतेचं प्रमाण वाढलं असून आता खाद्य क्षेत्रावरही त्याचे पडसाद उमटल्याचं स्पष्ट होत आहे .


पंतप्रधान नरेंद्र मोदी यांच्या महत्वांकांक्षी प्रकल्पांपैकी एक मानल्या जाणाऱ्या खेलो इंडिया या मोहिमेला देशभरातून चांगला प्रतिसाद मिळाला आहे . आगामी ऑलिम्पिक स्पर्धांसाठी देशातील शालेय पातळीवरील खेळाडूंमधील गुणवत्ता हेरुन त्यांना पुढे प्रोत्साहन देण्यासाठी ही मोहीम आखण्यात आली होती . Star Sports या अग्रगण्य क्रीडा वाहिनीने केंद्र सरकारच्या या योजनेअंतर्गत सर्व सामन्यांचं थेट प्रक्षेपण केलं होतं . BARC या संस्थेने दिलेल्या आकडेवारीनूसार , आठवडाभर खेलो इंडिया अंतर्गत प्रक्षेपित करण्यात आलेल्या सामन्यांना देशभरातून अंदाजे १० कोटी २० लाख लोकांनी आपली पसंती दर्शवली आहे . BARC ही संस्था टेलिव्हीजन वाहिन्यांच्या प्रेक्षकसंख्येचे तपशील ठेवत असते . केंद्र सरकारच्या या योजनेअंतर्गत पहिल्यांदा शालेय सामन्यांचं मोठ्या प्रमाणात खासगी क्रीडा वाहिनीवर प्रक्षेपण करण्यात आलं होतं . खेलो इंडियाला मिळालेल्या प्रतिसादाबद्दल क्रीडामंत्री राज्यवर्धनसिंह राठोड यांनीही आनंद व्यक्त केला . “ज्या पद्धतीने खेलो इंडियातील सामन्यांना भारतभर प्रतिसाद मिळाला आहे तो वाखणण्याजोगा आहे . ज्या पद्धतीने लोकांनी या सामन्यांना आपली पसंती दर्शवली आहे , हे पाहता आगामी काळात भारत क्रीडा क्षेत्रात आपला ठसा उमटवेल यात काहीच शंका नाही . अशाप्रकारच्या क्रीडामोहीमेतून भारताचा क्रीडाक्षेत्रात दबदबा निर्माण होईल . ” येणाऱ्या काही वर्षांमध्ये या स्पर्धांच्या माध्यमातून पुढे आलेले खेळाडू मोठ्या स्पर्धांमध्ये भारताचं प्रतिनिधीत्व करुन पदकांची लयलूट करतील अशी आशाही राठोड यांनी व्यक्त केली .


तापमान कमी झाले की शरीर या तापमानाशी जुळवून घेण्याचा प्रयत्न करते . अशाप्रकारे तापमानाशी जुळवून घेताना त्यात अनेक अडचणी येतात . सर्दी , खोकला , सांधेदुखी यांसारखे आजार थंडीमुळे बळावतात . हिवाळा म्हणजे वर्षभरासाठी तब्येत कमावण्याचा चांगला काळ असे म्हटले जाते . थंडीत खाल्लेले पदार्थ लवकर पचतात तसेच या काळात व्यायाम करण्यासही सुरुवात केली जाते . याशिवाय थंडीच्या दिवसात शरीरातील उष्णता टिकून रहावी यासाठी आहारात काही साधे बदल केल्यास त्याचा निश्चितच फायदा होतो . अनेक व्हिटॅमिन ही खास थंडीपासून आपला बचाव करण्यासाठी फायदेशीर असतात . व्हिटॅमिन ए , बी १२ , सी आणि डी तसेच झिंक आणि सेलेनियम हे घटक उत्तम आरोग्यासाठी आवश्यक असतात . थंडी आणि फ्लू यांपासून शरीराचा बचाव करण्यासाठी या व्हिटॅमिन्सचा उपयोग होतो . १ . व्हिटॅमिन डीसाठी ऊन हा उत्तम आणि नैसर्गिक उपाय आहे . सकाळच्या कोवळ्या उन्हात काही काळ बसल्यास त्याचा व्हिटॅमिन डी मिळण्यासाठी फायदा होतो . यामुळे प्रतिकारशक्ती वाढण्यास मदत होते . २ . काही सप्लिमेंटस ही आहारात अतिशय महत्त्वाची भूमिका बजावतात . त्यामुळे तुम्ही आहारात अशा सप्लिमेंटसचा समावेश करु शकता . मात्र त्यासाठी डॉक्टरांचा किंवा तज्ज्ञांचा सल्ला घेणे आवश्यक आहे . ३ . शरीरातील पेशींचे कार्य सुधारण्यास व्हिटॅमिन ए उपयुक्त असते . त्वचेचे विविध संसर्गांपासून संरक्षण होण्यासाठी व्हिटॅमिन एचा उपयोग होतो . भाज्या , फळे , दूध , टोमॅटो , पालक , रताळी , सोयाबिन , कोथिंबीर , लोणी , चीज , मासे , गाजर यांसारख्या पदार्थांमध्ये मोठ्या प्रमाणात व्हिटॅमिन ए असते . आहारात कोणत्या पदार्थांचा समावेश कराल बाजरी थंडीच्या दिवसांमध्ये बाजरीची भाकरी खावी . लहान मुलांना बाजरीची भाकरी खाऊ घालावी . बाजरीमध्ये सर्वात जास्त प्रोटीनचे प्रमाण असते . बाजरीमध्ये शरीरासाठी आवश्यक मॅग्नेशियम , कॅल्शियम , मॅग्नीज , ट्रिप्टोफेन , फायबर , व्हिटॅमिन - बी , अँटीआक्सीडेंटचे प्रमाण भरपूर असते . बदाम बदाम सालीसकट खाल्ल्यास ते जास्त पौष्टीक असतात . बदामात व्हिटॅमिन ई , व्हिटॅमिन बी आणि फायबर उपलब्ध असते . बदामात कॅल्शियमचे प्रमाण जास्त असल्याने महिलांनी याचे सेवन करणे फायद्याचे असते . हृदय आणि रक्त धामन्या ( arteries ) सुरक्षित बदाम उपयुक्त ठरतो . बदामात असलेले ६५ टक्के मोनोसॅच्युरेटेड फॅट शरीरातील बॅड कोलेस्ट्रॉल कमी करण्यास आणि चांगले कोलेस्ट्रॉल वाढवण्यास मदत करते . मध हिवाळ्यात मधाचा आरोग्याला फायदा होतो . मधामुळे पचनक्रिया सुधारण्यास मदत होऊन रोग प्रतिकारक शक्तीही वाढते . शरीराला निरोगी , स्वस्थ आणि ऊर्जावान ठेवण्यासाठी मधाचे सेवन आरोग्यदायी आहे . आले नेहमीच्या आहारात आले वापरल्यास छोट्या - मोठ्या आजारांपासून दूर राहणे शक्य आहे . हिवाळ्यात कोणत्याही स्वरुपातील आल्याचे सेवन केल्यास त्याचा फायदा होतो . यामुळे शरीराला ऊर्जा मिळते आणि डायजेशनही चांगले राहते . आलं उत्तम पाचक असल्याने पोटदुखी आणि अॅसिडिटीची समस्या दूर होण्यास मदत होते . शेंगदाणे शेंगदाण्यामध्ये लोह , कॅल्शिअम आणि झिंकचा उत्तम स्रोत आहे . मुठभर शेंगदाण्यामध्ये ४२६ कॅलरीज , ५ ग्रॅम कार्बोहायड्रेट , १७ ग्रॅम प्रोटीन असते . यामध्ये व्हिटॅमिन इ , के , आणि बी ६ भरपूर प्रमाणात असते . यामध्ये उपलब्ध असलेले अँटीऑक्सीडेंट , व्हिटॅमिन , मिनिरल्स आदी तत्त्व फायदेशीर ठरतात . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


भारतीय प्रेक्षकांसाठी फेब्रुवारी हा महिना निखळ मनोरंजनाचा आहे . कारण , बहुप्रतिक्षित असे बरेचसे चित्रपट या महिन्यात प्रदर्शित होत आहेत . राणा डग्गुबती , तापसी पन्नू , के के मेनन , अतुल कुलकर्णी , राहुल सिंग आणि ओम पुरी यांच्या भूमिका असलेला ‘द गाझी अॅटॅक’ हा त्यापैकीच एक चित्रपट आहे . प्रेक्षकांच्या बऱ्याच प्रतिक्षेनंतर अखेर हा चित्रपट काल सर्वत्र प्रदर्शित झाला . चित्रपट समीक्षक आणि प्रेक्षकांचा संमिश्र प्रतिसाद मिळत असलेल्या या चित्रपटाने पहिल्याच दिवशी बॉक्स ऑफिसवर १ . ६५ कोटी इतकी कमाई केली आहे . पण ही केवळ बॉलीवूडमधील कमाई आहे . प्रसिद्ध व्यापार आणि चित्रपट समीक्षक तरण आदर्श यांनी ‘द गाझी अॅटॅक’ च्या बॉक्स ऑफिस कमाईचा आकडा ट्विट केला आहे . त्यांनी ट्विटमध्ये म्हटलेय की , ‘द गाझी अॅटॅक’ ने शुक्रवारी हिंदी भाषिक व्हर्जनमध्ये १ . ६५ कोटी रुपयांची कमाई केली . इतर सर्व व्हर्जनमध्ये या चित्रपटाने ४ . २५ कोटी रुपयांची कमाई केली . दरम्यान , हिंदी , तेलगू आणि तामिळ या भाषांमध्ये बनवण्यात आलेल्या ‘द गाझी अॅटॅक’ या चित्रपटाचे डिजिटल राइट्स तब्बल १२ . ५ कोटींना अॅमेझॉन प्राइमने खरेदी केले आहेत . सुत्रांनी दिलेल्या माहितीनुसार , ‘द गाझी अॅटॅक’ चे सर्व भाषांमधले डिजिटल अधिकार हे १२ . ५ कोटींमध्ये विकण्यात आले आहेत . एका नवोदित दिग्दर्शकाला त्याच्या चित्रपटासाठी मिळालेली ही फार मोठी रक्कम आहे . आयएएनएसने दिलेल्या वृत्तानुसार , याबद्दल अधिकृत माहिती घेण्यासाठी निर्मात्यांना संपर्क केला असता त्यांनी कोणतीही प्रतिक्रिया दिली नाही . इतर चित्रपटांप्रमाणे ‘द गाझी अॅटॅक’ चित्रपटाला देखील स्पर्धेचा सामना करावा लागत आहे . या चित्रपटासोबतच हिंदीमध्ये ‘रनिंग शादी’ आणि ‘इरादा’ हे दोन चित्रपट काल प्रदर्शित झाले . तसेच , या स्पर्धेत गेल्याच आठवड्यात प्रदर्शित झालेला सुभाष कपूर दिग्दर्शित ‘जॉली एलएलबी २’ हा चित्रपट देखील विसरून कसे चालेल . पण , या सगळ्यात कोणाचा फायदा झाला असेल तर ती व्यक्ती म्हणजे अभिनेत्री तापसी पन्नू . तापसीने ‘द गाझी अॅटॅक’ आणि ‘रनिंग शादी’ या दोन्ही चित्रपटांमध्ये काम केले आहे . ‘द गाझी अॅटॅक’ हा चित्रपट सत्यघटनेवर आहे . १९७१च्या भारत - पाक युद्धादरम्यान त्यावेळी विशाखापट्टणमच्या बंदरात असलेल्या ‘आयएनएस विक्रांत’वर हल्ला करून ते नष्ट करण्याची योजना पाकिस्तानने आखली होती . आणि त्यांनी या योजनेसाठी दुसऱ्या महायुद्धात महत्त्वाची कामगिरी बजावलेल्या ‘गाझी’ या पाणबुडीचा वापर करायचे ठरवले . पाकिस्तानच्या या कारवाईची कुणकुण लागलेल्या नौदल अधिकाऱ्यांनी केवळ ‘सर्च ऑपरेशन’साठी ‘एस २१ – आयएनएस राजपूत’ ही पाणबुडी विशाखापट्टणमजवळच्या समुद्रात तैनात केली . या सर्च ऑपरेशनची तयारी करण्यापूर्वीची नौदल अधिकाऱ्यांची परिस्थिती , त्यांच्यावरचे राजकीय दबाव आणि त्यातून त्यांना घ्यावे लागणारे निर्णय या चित्रपटात दाखविण्यात आले आहे . ‘द गाझी अॅटॅक’ हा चित्रपट पूर्णपणे पाणबुडीत घडतो . त्यामुळे पाणबुडीची अंतर्गत रचना , त्यातली कार्यपद्धती , तांत्रिक भाग अशा अनेक गोष्टी चित्रपटात महत्त्वाच्या होत्या . ज्या दिग्दर्शकाने तंतोतंत पाणबुडीचा सेट उभारून पूर्ण केल्या आहेत .


हिंदी चित्रपटसृष्टीप्रमाणेच मराठी चित्रपटसृष्टीमध्येही अनेक वेगवेगळ्या विषयांवर आधारित चित्रपटांची निर्मिती होताना दिसत आहे . या नव्या आशयाच्या आणि धाटणीच्या चित्रपटांना प्रेक्षक भरभरुन प्रतिसाद देत असल्यामुळे चित्रपट दिग्दर्शकांमध्येही नवी उर्मी निर्माण होऊन ते नवीनवीन चित्रपट तयार करत आहेत . यातच आता आणखी एक नव्या दमाचा चित्रपट येणार असून नुकताच या चित्रपटाचा ट्रेलर प्रदर्शित करण्यात आला आहे . यशाच शिखर गाठण्यासाठी अपरिमित कष्ट करावे लागतात . तरच एखादी गोष्ट साध्य करता येते . या यशाच्या घोडदौरेमध्ये अनेक अडथळे येत असतात . मात्र जो हे अडथळे पार करुन स्वतःला सिद्ध करतो तोच खरा विजयी ठरतो . या अशाच यशाची गाथा सांगणारा ‘रे राया कर धावा’ हा चित्रपट लवकरच प्रेक्षकांच्या भेटीला येणार असून त्यापूर्वी चित्रपटाचा ट्रेलर प्रदर्शित झाला आहे . राधे मोशन पिक्चर्स प्रस्तुत ‘रे राया कर धावा’ या चित्रपटाच्या दिग्दर्शनाची जबाबदारी मिलिंद शिंदे यांनी उचलली असून निर्मिती अजय सुखेजा यांनी केली आहे . तर अनिता संजय पोपटानी या कार्यकारी निर्मात्या पदाची जबाबदारी सांभाळली आहे . दरम्यान , या चित्रपटात अभिनेता भूषण प्रधान , संस्कृती बालगुडे , उदय टिकेकर , अभिजित चव्हाण , हंसराज जगताप , विवेक चाबुकस्वार , सुदर्शन पाटील , नयन जाधव , प्रकाश धोत्रे आदी कलाकार मंडळी झळकणार असल्याचं सांगण्यात येत आहे . भूमिका आहेत . या चित्रपटात एकूण तीन गाणी असून ही गाणी मिलिंद शिंदे यांनी लिहिली आहेत . संगीतकार मंगेश धाकडे यांनी ही गाणी संगीतबद्ध केली आहेत . गायक जावेद अली , कैलाश खेर यांच्यासह वैशाली भैसने माडे , मंगेश धाकडे यांनी ही गाणी गायली आहेत .


पुस्तक हे माणसांचे सच्चे दोस्त असतात असं म्हणतात . पुस्तकांच्या सानिध्यात आपण बरंच काही शिकून जातो . स्वतः पुस्तकांच्या प्रेमात असलेल्या अभिनेत्री सोनाली बेंद्रेलाही हे मनापासून पटलं आहे . त्यामुळे कॅन्सरवर उपचार घेत असलेली सोनाली सध्या पुस्तकांच्या सानिध्यात वेळ व्यतीत करत आहे . १० ऑगस्ट हा बुक लव्हर डे म्हणून साजरा केला जातो . म्हणूनच सोनालीनं इन्टाग्राम पोस्टमधून तमाम पुस्तकप्रेमींना Book Lovers Dayच्या शुभेच्छा दिल्या आहेत . सोनाली स्वतः पुस्तकप्रेमींसाठी बुक क्लब चालवत आहे . सोशल मीडियावर देखील या बुक क्लबद्वारे हजारो पुस्तकप्रेमी जोडले गेले . तेव्हा आपल्या आयुष्याचा महत्त्वाचा भाग असलेल्या पुस्तक प्रेमी सोनालीनं तिच्यासारख्या असंख्य पुस्तक प्रेमींना या दिवसाच्या शुभेच्छा दिल्या आहेत . सध्या सोनाली न्यूयॉर्कमध्ये असून , हायग्रेड कॅन्सरवर ती उपचार घेत आहे . काही दिवसांपूर्वी कॅन्सर झाल्याचं निदान डॉक्टरनं केलं . त्यानंतर उपचार घेण्यासाठी ती अमेरिकेत गेली . गेल्याच आठवड्यात आपल्या इन्स्टाग्राम अकाऊंटवरून तिनं एक फोटोही शेअर केला होता . कॅन्सरच्या उपचारांसाठी तिनं पूर्णपणे केसंही कापले . ‘हल्ली मला तयार होण्यासाठी लागणारा वेळ खूपच कमी आहे . कारण आता केस विंचरण्यात माझा वेळ वाया जात नाही’ , असं तिने लिहित आपला फोटो शेअर केला होता . खरं तर सोनालीला अशा अवस्थेत पाहायला मिळेल असा विचार तिच्या चाहत्यांनी कधीच केला नव्हता , मात्र आता या आजारातून लवकरात लवकर बाहेर पडण्याचं बळ देव तूला देवो अशी प्रार्थनाही चाहत्यांनी तिच्यासाठी केली आहे .